## Uredba o unutarnjem ustrojstvu Ministarstva zdravstva

### NN 70/2001 (3.8.2001.), Uredba o unutarnjem ustrojstvu Ministarstva zdravstva

# VLADA REPUBLIKE HRVATSKE

if !supportEmptyParas endif

1198

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2001), Vlada
Republike Hrvatske je na sjednici održanoj 26. srpnja 2001. godine donijela

## UREDBU

### o unutarnjem ustrojstvu Ministarstva zdravstva

Članak 1.

Ovom Uredbom određuje se unutarnje
ustrojstvo Ministarstva zdravstva (u daljnjem tekstu: Ministarstvo), nazivi
upravnih organizacija u sastavu Ministarstva i drugih unutarnjih ustrojstvenih
jedinica i njihov djelokrug, način upravljanja tim jedinicama, te okvirni broj
potrebnih državnih službenika i namještenika Ministarstva.

I.
UNUTARNJE USTROJSTVO

Članak 2.

Za obavljanje poslova iz djelokruga
Ministarstva ustrojavaju se sljedeće upravne organizacije i druge unutarnje
ustrojstvene jedinice:

1. Kabinet ministra,

2. Tajništvo ministarstva,

3. Uprava za stručno-medicinske poslove,

4. Uprvava za ekonomske poslove u
zdravstvu,

5. Uprava za pravne poslove,

6. Uprava za sanitarnu inspekciju.

II.
DJELOKRUG UNUTARNJIH USTROJSTVENIH JEDINICA

1. KABINET MINISTRA

Članak 3.

U Kabinetu ministra obavljaju se:
protokolarni poslovi za ministra i njegovog zamjenika; poslovi ostvarivanja
programa aktivnosti ministra i njegovog zamjenika; poslovi odnosa sa sredstvima
javnog priopćavanja i internog informiranja; poslovi osiguranja pravodobne
dostave materijala i drugih dokumenata iz djelokruga Ministarstva Vladi i
Hrvatskom saboru; te drugi stručni i administrativni poslovi.

U Kabinetu ministra obavljaju se poslovi
vezani za unutarnji nadzor financijsko-računovodstvenih i drugih stručnih
poslova vezanih uz provedbu propisa iz djelokruga Ministarstva; nadzire se i
kontrolira utrošak proračunskih sredstava Ministarstva, njihova raspodjela
korisnicima izvan Ministarstva i ispravnost namjenskog trošenja; sudjelovanje u
izradi i kontrola financijskih i drugih izviješća; preventivno i savjetodavno
djelovanje; spriječa­vanje eventualne zlouporabe; mjesečna izvješća, te se
ministru ukazuje na nepravilnosti.

2. TAJNIŠTVO MINISTARSTVA

Članak 4.

Tajništvo Ministarstva zdravstva je
posebna ustrojbena jedinica koja usklađuje rad unutarnjih ustrojstvenih
jedinica Ministarstva; izrađuje prijedlog programa rada Ministarstva na temelju
nacrta planova rada uprava u sastavu Ministarstva; objedinjuje izvješća o
ostvarivanju plana rada unutarnjih ustrojbenih jedinica Ministarstva; brine o
urednom i pravilnom korištenju imovine i sredstava za rad; koordinira poslove
ostvarivanja plana rada Ministarstva, surađuje s Uredom Predsjednika Republike
Hrvatske, Vladom Republike Hrvatske, te odborima Hrvatskoga sabora; uspostavlja
kontakte s ostalim ministarstvima, državnim tijelima u zemlji i nevladinim
tijelima.

Tajništvo obavlja upravne poslove koji se
odnose na pripremu nacrta podzakonskih akata iz područja radnih odnosa,
pripremu rješenja iz radnog odnosa državnih službenika i namještenika u
Ministarstvu; brine o stručnom usavršavanju službenika i namještenika; vođenju
osobnih očevidnika državnih službenika i namještenika, te ostalih evidencija iz
radnog odnosa; izdavanje potvrda i obavljanje svih poslova oko prijama i
rasporeda državnih službenika i namještenika u državnu službu i prestanku iste;
obavlja administrativne, tehničke i pomoćne poslove Ministarstva: prijam i
dostavu pošte, raspoređivanja i prijepis akata, otpremu, arhiviranje i čuvanje
registraturne građe Ministarstva; poslove službenog prijevoza, dostavu,
fotokopiranje i umnožavanje; vodi brigu o stanju kadrova u Ministarstvu i
predlaže planove stručnog usavršavanja i osposobljavanja državnih službenika i
namješ­tenika; nadzire rad državnih službenika i namještenika; potiče razvoj
informatičkog sustava Ministarstva; obavlja nadzire i koordinira obrambeno
sigurnosne poslove Ministarstva.

Tajništvo
vodi i određuje strategiju međunarodne suradnje; predlaže, potiče i koordinira
bilateralnu i multilateralnu suradnju s ministarstvima zdravstva ili zdravstvu
srodnim organizacijama; sudjeluje u radu, održava i unapređuje odnose s
međunarodnim vladinim i nevladinim zdravstvenim institucijama; priprema i
izrađuje tekstove sporazuma o međunarodnoj suradnji iz djelokruga zdravstva i
prati njihovo ostvarivanje; sudjeluje u sklapanju dvostranih i višestranih
međunarodnih ugovora; uključuje se u suradnju u međunarodnim aktivnostima s
drugim tijelima državne uprave; organizira znanstveno i stručno usavršavanje iz
djelokruga zdravstva i medicinskih znanosti u drugim državama; radi na izradi i
prati izvršavanje međunarodnih projekata; priprema i koordinira poslove za
provođenje programa suradnje s europskim integracijama (Sporazum o
stabilizaciji i pridruživanju CARDžs, Pakt o stabilnosti, Alpe-Jadran, Bavarska
komisija i dr.); organizira međunarodne sastanke i posjete državnih
izaslanstava, radnih grupa i pojedinih istaknutih stručnjaka iz područja
medicinske djelatnosti.

Utvrđuje strategiju, priprema i prati
ostvarivanje projekata Ministarstva zdravstva u cilju optimalizacije i
unapređenja razine kvalitete zdravstvene usluge, a za dobrobit zdravlja
pacijenta; razrađuje metode izvođenja projekata na način da organizira
projektne timove, prati i nadzire njihov rad u skladu sa zadanim ciljevima;
vodi računa o odabiru i primjeni informatičke tehnologije u cilju osiguranja
jednoznačnog i brzog upravljanja i praćenja procesa podizanja razine kvalitete
zdravstvene usluge u Republici Hrvatskoj, služeći se pri tome međunarodnim
standardima i unaprijed utvrđenim jezikom za razmjenu informacija.

3. UPRAVA ZA STRUČNO-MEDICINSKE POSLOVE

Članak 5.

Uprava za stručno-medicinske poslove je
upravna organizacija u sastavu Ministarstva koja obavlja upravne i stručne
poslove vezane za: organizaciju rada sustava zdravstvene zaštite na primarnoj,
sekundarnoj i tercijarnoj razini, te zdravstvenog osiguranja; predlaganje mjera
zdravstvene zaštite; praćenje i unapre­đivanje zdravstvenog stanja i
zdravstvenih potreba stanovništva; organizaciju rada i provođenje preventivnih
zdravstvenih programa u djelatnosti javnog zdravstva; praćenje
zdravstveno-statis­tičkih pokazatelja i istraživanja na području zdravstvene
djelatnosti, izradu prijedloga razvojnih programa na području primarne,
sekundarne i tercijarne zdravstvene zaštite i zdravstvenog turizma; izradu
prijedloga preventivnih programa i provedbu mjera za zaštitu od štetnog
utjecaja okoliša na zdravlje i unapređenje zdravlja stanovništva; praćenje i
sudjelovanje u radu udruga; izradu prijedloga programa za poboljšanje kvalitete
življenja invalida, drugih rizičnih i vulnerabilnih skupina stanovništva i
organiziranje provedbe programa; proizvodnju, stavljanja u promet i opskrbu
lijekovima, medicinskih proizvoda i homeopatskih proizvoda; obavljanje
zdravstveno-inspekcijskog nadzora nad radom zdravstvenih ustanova, zdravstvenih
djelatnika u privatnim praksama i zdravstvenih djelatnika; obavljanje
farmaceutsko-inspekcijskog nadzora nad proizvodnjom i prometom lijekova,
medicinskih i homeopatskih proizvoda; praćenje i unapređenje rada hitne
medicinske pomoći; pružanje pomoći građanima te planiranje, organiziranje i
usklađivanje priprema zdravstvenih ustanova za rad u kriznim i akcidentalnim
situacijama, te sudjelovanje u izradi zakona i provedbenih propisa u području
zdravstvene zaštite i zdravstvenog osiguranja.

Za
obavljanje poslova Uprave za stručno-medicinske poslove ustrojavaju se sljedeći
odjeli:

a)
Odjel za organizaciju rada u zdravstvu i razvojne programe,

b)
Odjel zdravstvene inspekcije.

a) Odjel za organizaciju rada u zdravstvu
i razvojne programe

Članak 6.

Odjel za organizaciju rada u zdravstvu
obavlja upravne i stručne poslove vezane za: organizaciju rada primarne,
sekundarne i tercijarne zdravstvene zaštite; praćenje i unapređenje rada hitne
medicinske pomoći; sudjelovanje u izradi stručnih podloga za zakonske i
podzakonske propise; stručno osposobljavanje i usavršavanje zdravstvenih
djelatnika; pružanje pomoći građanima te planiranje, organiziranje i
usklađivanje priprema zdravstvenih ustanova za rad u kriznim i akcidentalnim
situacijama; izradu pri­jedloga preventivnih programa; provedbu mjera za
zaštitu od štetnog utjecaja okoliša na zdravlje i unapređenje zdravlja stanov­ništva;
praćenje i sudjelovanje u radu udruga; izradu prijedloga programa za
poboljšanje kvalitete življenja invalida, drugih rizič­nih i vulnerabilnih skupina
stanovništva.

Za obavljanje poslova Odjela za
organizaciju rada u zdravstvu i razvojne programe ustrojavaju se sljedeći
odsjeci:

1) Odsjek za zdravstvene ustanove,

2) Odsjek za zdravstvene zavode i razvojne
programe.

*1) Odsjek za zdravstvene ustanove*

Članak 7.

Odsjek za za zdravstvene ustanove obavlja
upravne i stručne poslove vezane za: organizaciju rada sustava zdravstvene
zaštite na primarnoj razini; djelokrug rada zdravstvenih ustanova i privatnih
praksi, te sudjelovanje u pripremi stručnih podloga za izradu prijedloga
propisa na području primarne zdravstvene zaštite, praćenja i unapređenje rada
hitne medicinske pomoći; organizaciju pružanja hitne medicinske pomoći u
prometu te planiranje, organiziranje i usklađivanje priprema zdravstvenih
ustanova za rad u kriznim i akcidentalnim situacijama, organizaciju rada
sustava zdravstvene zaštite na sekundarnoj razini; djelokrug rada zdravstvenih
ustanova na sekundarnoj razini, te sudjelovanje u pripremi stručnih podloga za
izradu prijedloga propisa na području sekundarne zdravstvene zaštite,
organizaciju rada sustava zdravstvene zaštite na tercijarnoj razini; djelokrug
rada zdravstvenih ustanova na tercijarnoj razini, te sudjelovanje u pripremi
stručnih podloga za izradu prijedloga propisa na području tercijarne
zdravstvene zaštite.

Za
obavljanje poslova Odsjeka za zdravstvene ustanove ustrojavaju se sljedeći
pododsjeci:

1.
Pododsjek za zdravstvene djelatnike,

2.
Pododsjek za lijekove, medicinske proizvode i farmaceut­sku inspekciju

*1. Pododsjek za zdravstvene djelatnike*

Članak 8.

Pododsjek za zdravstvene djelatnike
obavlja upravne i stručne poslove vezane za: utvrđivanje opsega rada i stručno
usavršavanje zdravstvenih djelatnika; utvrđivanje uvjeta za polaganje stručnih
ispita; organiziranje polaganja stručnih ispita, utvrđivanje djelokruga rada
zdravstvenih djelatnika; planiranje potrebnog broja zdravstvenih djelatnika u
sustavu zdravstvene zaštite; izradu i organizaciju programa stručnog
usavršavanja zdravstvenih djelatnika, te sudjelovanje u pripremi stručnih
podloga za izradu prijedloga zakonskih i podzakonskih propisa.

*2. Pododsjek za lijekove, medicinske
proizvode
i farmaceutsku inspekciju*

Članak 9.

Pododsjek za lijekove, medicinske
proizvode i farmaceutsku inspekciju obavlja upravne, stručne i inspekcijske
poslove vezane za: proizvodne dozvole; proizvodnju i promet lijekova,
medicinskih i homeopatskih proizvoda; registraciju lijekova i medicinskih
proizvoda i stavljanje lijekova, medicinskih i homeopatskih pro­izvoda u
promet; suradnju sa međunarodnim organizacijama za lijekove; klinička
ispitivanja lijekova; nadzor nad ispitivanjem, proizvodnjom i izradbom,
prometom, provjerom kakvoće lijekova, medicinskih i homeopatskih proizvoda;
doniranje lijekova, medicinskih i homeopatskih proizvoda i medicinsko tehničke
opreme za zdravstvene ustanove te, nadzor nad oglašavanjem i oba­vješ­ćivanjem
o lijeku, medicinskom i homeopatskom proizvodu.

*2) Odsjek za zdravstvene zavode i razvojne
programe*

Članak 10.

Odsjek za zdravstvene zavode i razvojne
programe obavlja upravne i stručne poslove vezane za: praćenje i unapređenje
sustava zdravstvene zaštite; izradu prijedloga razvojnih programa na području
primarne, sekundarne i tercijarne zdravstvene zaštite i zdravstvenog turizma;
izradu prijedloga preventivnih programa i mjera za zaštitu od štetnog utjecaja
okoliša na zdravlje i una­pređenje zdravlja stanovništva, te sudjelovanje u
pripremi stručnih podloga za zakonske i podzakonske propise.

b) Odjel zdravstvene inspekcije

Članak 11.

Odjel zdravstvene inspekcije obavlja upravne,
stručne i inspekcijske poslove vezane za: nadzor nad provođenjem zakona, drugih
propisa i općih akata u djelatnosti zdravstva; nadzor nad stručnim radom
zdravstvenih ustanova, zdravstvenih djelatnika, te privatnih zdravstvenih
djelatnika; praćenje i proučavanje stanja u zdravstvenoj zaštiti i poduzimanje
mjera za kvalitetno obavljanje djelatnosti; nadzor nad primjenom sredstava i
metoda za prevenciju, dijagnostiku, terapiju i rehabilitaciju, te način vođenja
i korištenja odgovarajuće medicinske dokumentacije i evidencije; nadzor nad
radom zdravstvenih djelatnika u obavljanju poslova zdravstvenog turizma,
pružanje pomoći građanima, zdravstvenim ustanovama i zdravstvenim djelatnicima
u provođenju propisa i mjera iz zdravstvene djelatnosti, te praćenje odnosa
zdravstvenih djelatnika i ostalog osoblja prema bolesniku i surađuje s komorama
u provođenju spomenutih poslova.

4. UPRAVA ZA EKONOMSKE POSLOVE U
ZDRAVSTVU

Članak 12.

Uprava za ekonomske poslove u zdravstvu je
upravna organizacija u sastavu Ministarstva zdravstva koja obavlja upravne i
stručne poslove vezane za: izradu plana i programa mjera zdravstvenih potreba
stanovništva, izradu kategorizacije bolničkih zdravstvenih ustanova, planiranje
zdravstvenih kapaciteta, kapitalna ulaganja u zdravstvu i obavlja
računovodstvene poslove.

Uprava za ekonomske poslove u zdravstvu
prikuplja potrebne podatke i obavijesti radi izrade izvješća i analiza iz svog
djelokruga rada, priprema prijedlog državnog proračuna u dijelu koje se odnosi
na Ministarstvo zdravstva, izrađuje završni račun Ministarstva zdravstva i
konsolidiranu bilancu, sudjeluje u pripremi zakona i drugih propisa u granicama
svog djelokruga rada.

Za obavljanje poslova Uprave za ekonomske
poslove u zdrav­stvu ustrojavaju se sljedeći odjeli:

a) Odjel za izradu plana i programa mjera
zdravstvene zaštite, kategorizaciju bolničkih zdravstvenih ustanova, planiranje
zdravstvenih kapaciteta i kapitalna ulaganja

b) Odjel za računovodstvo

*a) Odjel za izradu plana i programa mjera
zdravstvene zaštite, kategorizaciju bolničkih zdravstvenih ustanova, planiranje
zdravstvenih kapaciteta i kapitalna ulaganja*

Članak 13.

Odjel za izradu plana i programa mjera
zdravstvene zaštite, kategorizaciju zdravstvenih ustanova, planiranje
zdravstvenih kapaciteta i kapitalna ulaganja, u uskoj suradnji s Hrvatskim
zavodom za zdravstveno osiguranje i Hrvatskim zavodom za javno zdravstvo
prikuplja podatke o zdravstvenim potrebama pučanstva, na temelju podataka o
korištenju zdravstvene zaštite i zdravstvenim pokazateljima; izrađuje plan i
program mjera zdravstvene zaštite.

U suradnji s Hrvatskim zavodom za javnom
zdravstvo izra­đuje kategorizaciju bolničkih zdravstvenih ustanova na temelju
podataka o potrebama pučanstva.

Prikuplja
podatke za izradu programskih zadataka za izradu projekata; surađuje na
utvrđivanju zakonskih akata u vezi s uvjetima u pogledu prostora, djelatnika i
medicinsko-tehničke opreme; radi na izradi baze podataka o starosti i
otpisanosti opreme u zdravstvenim ustanovama, a poradi sustavnog planiranja
zanavljanja i ujednačavanja razine i dostupnosti zdravstvene zaštite; vodi
evidenciju o zahtjevima za kapitalna ulaganja, priprema, planira i predlaže
otvaranje novih investicija; prati realizaciju projekata, izrađuje izvješća o
ulaganjima za potrebe Vlade Republike Hrvatske, drugih ministarstava, županija
i kreditora; ostvaruje kontakte s međunarodnim humanitarnim organizacijama
poradi financiranja sanacije ili opremanja zdravstvenih ustanova za koja nisu
osigurana sredstva u državnom proračunu; surađuje s međuna­rodnim financijskim
institucijama u vezi korištenja kreditnih sredstava radi prilagodbe
zdravstvenih ustanova zahtjevima reforme, te podizanja i ujednačavanja razine
zdravstvene zaštite u Republici Hrvatskoj, i radi na projektima racionalizacije
potrošnje u zdrav­stvu.

Izrađuje
podloge u postupcima nabave roba, usluga i izvođenju radova, surađuje s
povjerenstvima za provedbu javnih nadmetanja za nabavu robe, dobara i usluga te
ustupanju radova, provodi postupke nabave, izrađuje ugovore o nabavi, izrađuje
prijedloge za utuženja i surađuje sa Državnim odvjetništvom Republike Hrvatske
u svim sudskim postupcima koji se vode povodom neispunjavanja ugovornih obveza
iz ugovora o nabavi, izrađuje očitovanja i odgovore na tužbe za potrebe sudskih
postupaka u kojima je Republika Hrvatska – Ministarstvo zdravstva stranka u
postupku, surađuje u provedbi projekata u području zdravstvenog sustava i u
zdravstvenim ustanovama u Republici Hrvatskoj.

*b) Odjel za računovodstvo*

Članak 14.

Odjel za računovodstvo obavlja obradu
računovodstveno-financijske dokumentacije; brine o zakonitoj primjeni
materijalno-financijskih propisa; obavlja stručne poslove koji se odnose na
planiranje i izvršavanje tekućih izdataka; izrađuje statistička i financijska
izviješća za mjesečna, tromjesečna i godišnja razdoblja; izrađuje završne
račune i konsolidacijske bilance; brine o racionalnom i zakonitom korištenju
sredstava osiguranih državnim proračunom; skrbi za rezerviranje i povlačenje
financijskih sredstava potrebnih za izvršavanje obveza iz nadležnosti Ministarstva;
obavlja računovodstvenu kontrolu dokumentacije prije isplate; vodi sve zakonom
propisane računovodstvene knjige i pomoćne evidencije; evidentira sve novčane
transakcije i poslovne doga­đaje; vodi knjigovodstvo osnovnih sredstava i
sitnog inventara; vrši obračun osobnih dohodaka i naknada zaposlenicima i
ugovornim djelatnicima; obavlja blagajničko poslovanje i nabavu uredskog i
potrošnog materijala za potrebe Ministarstva.

5. UPRAVA ZA PRAVNE POSLOVE

Članak 15.

Uprava za pravne poslove je upravna
organizacija u sastavu Ministarstva koja obavlja upravne poslove vezane za:
izradu nacrta prijedloga zakona i podzakonskih akata iz područja zdravstvene
zaštite i zdravstvenog osiguranja, obavlja upravne poslove vezane uz provođenje
zakona i drugih propisa iz djelokruga Ministarstva, te vodi upravne postupke
prvog i drugog stupnja.

Uprava za pravne poslove prikuplja
potrebne podatke i obavijesti radi izrade odgovarajućih izvješća i analiza iz
svoga djelokruga rada. Priprema prijedloge odgovora za zastupnička pitanja, te
obavlja druge upravne poslove u granicama svog djelokruga rada.

Za obavljanje poslova Uprave za pravne
poslove ustrojavaju se sljedeći odjeli:

a) Odjel za normativnu djelatnost i pravne
poslove

b) Odjel za usklađivanje pravnih propisa s
propisima Europske unije.

a) Odjel za normativnu djelatnost i pravne
poslove

Članak 16.

Odjel za normativnu djelatnost i pravne
poslove priprema nacrte prijedloga zakona i prijedloga drugih propisa iz
područja zdravstvene zaštite i zdravstvenog osiguranja, priprema druge akte
koje donosi ministar, te prati primjenu zakona i drugih propisa.

Na zahtjev Vlade Republike Hrvatske
priprema mišljenja na nacrte prijedloge zakona izvan područja zdravstva i
zdravstvenog osiguranja. Priprema mišljenja i suglasnosti na podzakonske
propise drugih tijela državne uprave.

Priprema mišljenja u postupku davanja
suglasnosti na statute zdravstvenih ustanova u državnom vlasništvu.

Priprema mišljenja o prijedlozima za
ocjenu ustavnosti, odnosno zakonitosti propisa iz područja zdravstvene zaštite
i zdravstvenog osiguranja, priprema odgovore na tužbe u upravnim sporovima,
priprema odgovore u postupcima iz nadležnosti Pučkog pravobranitelja Republike
Hrvatske, te daje mišljenja na izvješća Pučkog pravobranitelja Republike
Hrvatske o ostvarivanju prava građana iz područja zdravstvene zaštite i
zdravstvenog osiguranja.

Obavlja upravne poslove koji se odnose na
osnivanje, utvrđivanje uvjeta te davanje odobrenja za početak rada zdravstvenih
ustanova u državnom vlasništvu, vlasništvu županija odnosno Grada Zagreba, te u
privatnom i mješovitom vlasništvu.

Vodi upravne postupke vezano uz proširenje
i promjenu djelatnosti zdravstvenih ustanova.

Vodi postupak i priprema nacrte rješenja u
postupku osnivanja i početka rada privatnih praksi, njihovog preseljenja,
privremene obustave rada, te prestanka rada privatnih praksi.

Vodi upravni postupak vezano uz izdavanje
odobrenja za obavljanje poslova zdravstvenih djelatnika izvan punog radnog
vremena

Surađuje sa Državnim odvjetništvom
Republike Hrvatske u svim sudskim postupcima u kojima je Republika Hrvatska –
Ministarstvo zdravstva stranka u postupku.

Odjel za normativnu djelatnost i pravne
poslove vodi i propisane očevidnike i evidencije u svom djelokrugu rada.

b) Odjel za usklađivanje pravnih propisa s
propisima
Europske unije

Članak
17.

Odjel
za usklađivanje pravnih propisa s propisima Europske unije prati usklađenost
pravnih propisa iz oblasti zdravstva i zdrav­stvenog osiguranja s propisima
Europske unije. Sudjeluje u postupcima sklapanja međunarodnih-bilateralnih
ugovora o socijalnom osiguranju u dijelu zdravstvene zaštite i zdravstvenog
osiguranja, te prati njihovu primjenu.

Obavlja
upravne poslove vezane za organiziranje stručnog usavršavanja zdravstvenih
djelatnika kroz pripravnički i speci­jalistički staž. Provodi postupak
priznavanja naziva primarijus, provodi postupak dodjele naziva referentnog
centra Ministarstva zdravstva, utvrđuje uvjete za izvođenje nastave u
zdravstvenim ustanovama primarne zdravstvene zaštite, te uvjete za dodjelu i
obnovu naziva kliničkih ustanova.

Prati
provođenje specijalističkog usavršavanja zdravstvenih djelatnika, provodi
postupak i utvrđuje uvjete (verifikacije) speci­jalističkog staža, utvrđuje
plan razvoja kadrova na prijedlog nadležnih komora, provodi postupak i priprema
nacrte rješenja za odobravanje specijalizacija, priznavanje specijalističkog
staža obavljenog u inozemstvu, te provodi postupak i priprema nacrte rješenja
za odobravanje polaganja specijalističkih ispita zdravstvenim djelatnicima.

Prati
provođenje pripravničkog staža zdravstvenih djelatnika, posebno u dijelu
poštivanja mjerila za prijam pripravnika i organizira državne i stručne ispite,
ostvaruje suradnju s komorama u zdravstvu, te vodi postupke i priprema nacrte
rješenja za odobrenje polaganja državnih i stručnih ispita zdravstvenih
djelatnika.

6. UPRAVA ZA SANITARNU INSPEKCIJU

Članak 18.

Uprava za sanitarnu inspekciju obavlja
inspekcijske i druge upravne i stručne poslove koji se odnose na zaštitu
pučanstva od zaraznih i nezaraznih bolesti, ionizirajućih i neionizirajućih
zračenja, zdravstvenu ispravnost namirnica i predmeta opće uporabe;
proizvodnju, promet, uporabu i zbrinjavanje otrova; obavlja
sanitarno-inspekcijski nadzor nad izgradnjom građevina, te sanitarni nadzor u
međunarodnom prometu roba i ljudi na državnoj granici; vodi registar sanitarnih
inspektora u Republici Hrvatskoj; brine o unapređenju rada i stručnom
osposobljavanju i usavrša­vanju sanitarnih inspektora; surađuje s drugim
tijelima državne uprave na području zaštite zdravlja pučanstva i zaštite i una­pređenja
zdravog okoliša; priprema izvješća Vladi Republike Hrvatske i Hrvatskom saboru
s prijedlogom mjera za unapređenje stanja, daje tumačenja u vezi primjene
zakona, tehničkih i drugih propisa iz područja zaštite zdravlja ljudi, te sudjeluje
u ostvarivanju poslova međunarodne suradnje.

Uprava
za sanitarnu inspekciju obavlja upravni i stručni nadzor nad radom sanitarnih
inspektora, te priprema prijedloge nacrta zakona i drugih propisa iz područja
sanitarnog nadzora.

Za obavljanje poslova iz djelokruga Uprave
za sanitarnu inspekciju ustrojava se:

a) Odjel za sanitarnu inspekciju, upravni
nadzor i pravne poslove

b) Odjel za graničnu sanitarnu inspekciju.

a) Odjel za sanitarnu inspekciju, upravni
nadzor
i pravne poslove

Članak
19.

U
Odjelu se obavljaju inspekcijski i stručni poslovi zaštite pučanstva od
zaraznih i nezaraznih bolesti; zaštita ionizirajućih i neionizirajućih
zračenja, nad proizvodnjom, prometom, uporabom i zbrinjavanjem otrova, te nad
zdravstvenom ispravnosti namirnica i predmeta opće uporabe; inspekcijski
poslovi vezani za zdravstvenu ekologiju, te nadzor nad drugim propisima iz
nadležnosti sanitarne inspekcije.

Vodi
se upravni postupak drugog stupnja; pripremaju se stručna mišljenja; daju upute
za rad sanitarnim inspektorima u Republici Hrvatskoj; pripremaju se prijedlozi
nacrta Zakona i drugih propisa iz područja sanitarnog nadzora. Obavlja se
upravni nadzor nad radom sanitarnih inspektora županija i Grada Zagreba, daju
se upute i prijedlozi rješavanja problema iz područja poslova sanitarne
inspekcije. Obavljaju se postupci po tužbama u upravnim sporovima.

U
Odjelu za sanitarnu inspekciju, upravni nadzor i pravne poslove ustrojavaju se:

1.
Odsjek za sanitarnu inspekciju

2.
Odsjek za upravni nadzor i pravne poslove.

*1. Odsjek za sanitarnu inspekciju*

Članak 20.

Odsjek za sanitarnu inspekciju prati
stanje i predlaže mjere za sprečavanje i suzbijanje zaraznih bolesti, obavlja
poslove sanitarno-inspekcijskog nadzora u slučaju epidemija koje zahvaćaju
dvije ili više županija, pruža stručnu pomoć i obavlja stručni nadzor nad radom
sanitarnih inspektora u Republici Hrvatskoj; izrađuje analize i informacije iz
djelokruga Odsjeka.

Obavlja
poslove inspekcijskog nadzora nad proizvodnjom i prometom otrova na veliko, te
uporabom otrova Skupine I; nad zaštitom od ionizirajućih i neionizirajućih
zračenja. Utvrđuje način postupanja u izvanrednim događajima, te način
postupanja s radioaktivnim otpadom. Pruža stručnu pomoć i obavlja nadzor nad
stručnim radom sanitarnih inspektora u Republici Hrvatskoj.

Obavlja
poslove praćenja utjecaja opasnih tvari na zdravlje ljudi. Sudjeluje u radu,
ocjenjivanju studije na okoliš; u radu stručnih povjerenstava za utvrđivanje
uvjeta obavljanja djelatnosti mjerenja buke; daje stručna mišljenja na
prijedloge nacrta zakona i drugih propisa iz područja zaštite okoliša.

Prati
i proučava problematiku vezanu uz osiguranje zdravstvene ispravnosti namirnica
i predmeta opće uporabe.

Obavlja
inspekcijski nadzor tijekom gradnje građevina; utvrđuje sanitarno tehničke
uvjete u postupku izdavanja lokacijske dozvole za izgradnju građevina; izdaje
potvrde usklađenosti glavnog projekta sa sanitarno tehničkim uvjetima;
sudjeluje u povjerenstvima za obavljanje tehničkih pregleda izgrađenih građe­vina,
te sudjeluje u primopredaji izvedenih radova na adaptaciji i izgradnji
građevina, zdravstvenih ustanova čiji je investitor Ministarstvo zdravstva.

U Odsjeku se obavljaju i stručni poslovi
koji se odnose na zaštitu pučanstva od zaraznih i nezaraznih bolesti; zaštitu
ioni­zirajućih i neionizirajućih zračenja; nadzor nad osiguranjem zdravstvene
ispravnosti namirnica i predmeta opće uporabe; poslovi vezani za zdravstvenu
ekologiju te drugi propisi iz nadležnosti sanitarne inspekcije.

*2. Odsjek za upravni nadzor i pravne
poslove*

Članak 21.

U Odsjeku za upravni nadzor i pravne
poslove pripremaju se prijedlozi nacrta zakona i drugih propisa iz područja
sanitarnog nadzora; vodi se upravni postupak drugog stupnja; obavlja se upravni
nadzor nad radom sanitarnih inspektora županija i Grada Zagreba; pripremaju se
stručna mišljenja i daju upute za rad sanitarnim inspektorima u Republici
Hrvatskoj; vode se postupci po tužbama u upravnim sporovima.

b) Odjel za graničnu sanitarnu inspekciju

Članak 22.

U Odjelu za graničnu sanitarnu inspekciju
obavlja se inspekcijski nadzor nad osobama, njihovim stvarima kao i prijevoznim
sredstvima u prometu preko državne granice u cilju zaštite pučanstva od
unošenja karantenskih zaraznih bolesti u Republiku Hrvatsku. Obavlja se
inspekcijski nadzor nad zdravstvenom ispravnošću namirnica i sirovina za
njihovu proizvodnju kao i nad predmetima opće uporabe, u prometu preko državne
granice.

Obavlja se nadzor nad prometom otrova i
radioaktivnih tvari preko državne granice i njihovim prijevozom i provozom kroz
Republiku Hrvatsku, te nadzor nad prijenosom umrlih osoba iz inozemstva u
Republiku Hrvatsku.

U Odjelu za graničnu sanitarnu inspekciju
ustrojavaju se:

1. Odsjek za sjeverozapadnu Hrvatsku

    Zagreb, Varaždin, Krapina, Koprivnica

2. Odsjek za sjeveroistočnu Hrvatsku

    Osijek, Vukovar, Županja, Beli Manastir,
Virovitica

3. Odsjek za Istru i sjeverno Primorje

    Rijeka, Pula, Umag

4. Odsjek za Dalmaciju

    Split, Zadar, Ploče, Dubrovnik.

III. UPRAVLJANJE UPRAVNIM ORGANIZACIJAMA
U SASTAVU MINISTARSTVA I UNUTARNJIM USTROJSTVENIM JEDINICAMA

Članak
23.

Ministar
predstavlja Ministarstvo i upravlja njegovim radom.

Zamjenik
ministra zamjenjuje ministra u slučaju njegovog izbivanja ili spriječnosti, te
obavlja i sve druge poslove koje mu povjeri ministar.

Radom
Tajništva Ministarstva upravlja tajnik Ministarstva.

Radom
upravnih organizacija u sastavu Ministarstva uprav­ljaju pomoćnici ministra.

Članak
24.

Na
čelu kabineta ministra je tajnik Kabineta.

Na čelu odjela u ustrojstvenim jedinicima
Ministarstva su načelnici.

Na čelu odsjeka i pododsjeka u odjelima su
voditelji.

Članak 25.

Zamjenik ministra odgovoran je za svoj rad
ministru i Vladi Republike Hrvatske.

Tajnik Ministarstva odgovoran je za svoj
rad ministru.

Pomoćnici ministra odgovorni su za svoj
rad ministru.

Načelnici odjela u sastavu uprava
odgovorni su za svoj rad pomoćniku ministra koji upravlja tom upravom i
ministru.

Članak 26.

Kao stručno i savjetodavno tijelo ministar
osniva stručni kolegij.

Sastav stručnog kolegija, pitanja koja će
se raspravljati, te mjesto i vrijeme održavanja utvrđuje ministar.

Članak 27.

Za raspravljanje o pojedinim pitanjima
obavljanja poslova Ministarstva, za utvrđivanje nacrta propisa, davanje
mišljenja i prijedloga o značajnim pitanjima iz djelokruga Ministarstva,
ministar osniva stručne savjete, povjerenstva odnosno radne skupine.

Aktom o osnivanju utvrđuje se djelokrug i
način rada stručnih savjeta, povjerenstva odnosno radnih skupina.

IV. OKVIRNI BROJ SLUŽBENIKA
I NAMJEŠTENIKA MINISTARSTVA

Članak 28.

Poslove iz djelokruga Ministarstva ovisno
o vrsti, složenosti, stručnoj spremi i drugim uvjetima obavljaju državni
službenici i namještenici raspoređeni na radna mjesta u skladu sa zakonom.

Okvirni broj državnih službenika i
namještenika potreban za obavljanje poslova iz djelokruga rada Ministarstva
utvrđuje se u dodatku (tablici), koja je sastavni dio ove Uredbe i ne
objavljuje se u »Narodnim novinama«.

V. PRIJELAZNE I ZAVRŠNE ODREDBE

Članak
29.

Pravilnik
o unutarnjem redu Ministarstva donijet će ministar zdravstva, uz prethodnu
suglasnost ministarstva nadležnog za poslove opće uprave, u roku od 60 dana od
dana stupanja na snagu ove Uredbe.

Članak
30.

Danom
stupanja na snagu ove Uredbe prestaje važiti Uredba o unutarnjem ustrojstvu
Ministarstva zdravstva (»Narodne novine«, broj 34/2000).

Članak
31.

Ova
Uredba stupa na snagu danom objave u »Narodnim novinama«.

Klasa:
023-03/01-01/28
Urbroj: 5030104-01-1
Zagreb, 26. srpnja 2001.

Potpredsjednica
**Željka Antunović,** v. r.

Uredba, NN 70/2001-1198